“บัวหลวง” ปลื้ม DW01 “ซีรีส์ X” กระแสแรง ส่งรุ่นใหม่อ้างอิง “ดัชนี SET50”
“บล.บัวหลวง” ปลื้ม DW01“ซีรีส์ X”โดนใจรายย่อย ส่งรุ่นใหม่อ้างอิง “ดัชนี SET50” ลุยตลาดครั้งแรก
“บล.บัวหลวง” ปลื้ม DW01“ซีรีส์ X”โดนใจรายย่อย ส่งรุ่นใหม่อ้างอิง “ดัชนี SET50” ลุยตลาดครั้งแรก
22 มิ.ย. 2564

นายบรรณรงค์ พิชญากร กรรมการผู้จัดการอาวุโส กิจการค้าหลักทรัพย์ บริษัทหลักทรัพย์ บัวหลวง จำกัด (มหาชน) ในฐานะผู้ออกและเสนอขายใบสำคัญแสดงสิทธิอนุพันธ์ DW01 เปิดเผยว่า จากกระแสตอบรับที่ดีของ DW01 ซีรีส์ X สะท้อนได้จากมูลค่าถือครองและมูลค่าการซื้อขายที่เพิ่มขึ้นอย่างต่อเนื่อง โดยสิ้นเดือน พฤษภคม 2564  มูลค่าถือครอง DW01 ซีรีส์ X ปรับตัวสูงขึ้นกว่า 5 เท่า จากสิ้นเดือน เมษายน 2564 บริษัทจึงได้ต่อยอดความต้องการของนักลงทุน ด้วยการออกและเสนอขาย DW01 ซีรีส์ X ที่อ้างอิงกับ “ดัชนี SET50” เป็นครั้งแรก โดยนักลงทุนสามารถซื้อขาย S5001C2109X และ S5001P2109X ในตลาดได้แล้ว ซึ่งทั้ง 2 รุ่น อ้างอิงกับ “ดัชนี SET50” ที่จะเคลื่อนไหวไปตามทิศทางราคาของหุ้น 50 ตัว ไม่ใช่สัญญาฟิวเจอร์ส
ปัจจุบันหลักทรัพย์บัวหลวงออกและเสนอขาย DW01 ทั้งหมด 3 ซีรีส์ ประกอบด้วย
1.“DW01 ซีรีส์ A”ที่ออกแบบมาให้เหมาะกับนักลงทุนที่ต้องการเทรดไว เล่นสั้น ปัจจุบันมีหุ้นอ้างอิงให้เลือกลงทุนค่อนข้างหลากหลาย
2.“DW01 ซีรีส์ T”ออกและเสนอขายครั้งแรก ในช่วงปลายเดือนกันยายน 2563 ซึ่งได้รับความสนใจ จากนักลงทุนอย่างล้นหลาม เพราะออกแบบให้มีค่าเสื่อมเวลาต่ำกว่า อายุยาวกว่า และถือครองได้หลายวัน ตอบโจทย์นักเทรด DWที่อยากเกาะเทรนด์ตลาด ด้วยต้นทุนถือครองไม่สูงมาก
“ไฮไลท์สำคัญของ DW01 ซีรีส์X คือ การมีค่าเสื่อมเวลาต่ำลง แม้อัตราทดสูง เมื่อเทียบกับ DW01 ซีรีส์ปกติซึ่งสามารถสะท้อนได้จากตารางราคา เช่น DW01 ซีรีส์X อาจถือได้ 3 วันทำการกว่าราคา DW จะลดลง 1 ช่อง ขณะที่ DW01 ซีรีส์ปกติ ราคาอาจลดลง 1 ช่อง ในทุก 1-2 วันทำการ เป็นต้น ทำให้นักลงทุนสามารถวางแผนกลยุทธ์ลงทุน DW ได้อย่างยืดหยุ่นและมีประสิทธิภาพมากขึ้น อย่างไรก็ดีรุ่นยอดนิยมที่มียอดถือครองสูงสุด 3 อันดับแรก ณ สิ้นวันที่31 พ.ค. 64 คือ BANP01C2109X, KCE01C2109X และ PTT01C2109X ตามลำดับ”นายบรรณรงค์ กล่าว 
ส่วนภาพรวมการซื้อขาย DW ในเดือนพฤษภาคมที่ผ่านมาว่า แม้หุ้นไทยจะปรับตัวเพิ่มขึ้น 10 จุด จากเดือนเมษายน แต่ระหว่างทางถือว่า มีความผันผวนค่อนข้างมาก ส่งผลให้นักลงทุนมีโอกาสในการเข้าเก็งกำไรได้มากขึ้น ส่งผลให้มูลค่าการซื้อขาย DW สะสมทั้งอุตสาหกรรมในเดือนที่ผ่านมา ปรับตัวเพิ่มขึ้นเป็น 150,004 ล้านบาท คิดเป็นเฉลี่ยต่อวันอยู่ที่ 8,333.56 ล้านบาท เพิ่มขึ้น 5.11% จากเดือนก่อนหน้าที่มีมูลค่าการซื้อขาย DW เฉลี่ยต่อวันอยู่ที่ 7,928.09 ล้านบาท โดยมีสัดส่วนการเทรด Call DW เพิ่มขึ้นเป็น 57.19% จากเดือนเมษายน ที่อยู่ระดับ 55.43%สะท้อนความมั่นใจในเชิงบวกของนักลงทุน
สำหรับ DW อ้างอิงหลักทรัพย์ไทยที่ได้รับความนิยมสูงสุดในเดือนพฤษภาคมที่ผ่านมา อันดับ 1 คือ “DW อ้างอิง SET50” สัดส่วนการซื้อขาย 49.51% ของการซื้อขาย DW ทั้งระบบ โดยนักลงทุนให้ความสนใจ DW ประเภท Put สูงกว่า DW ประเภท Call สวนทางกับทิศทางดัชนี SET50 ที่ปรับตัวสูงขึ้นในเดือนที่ผ่านมา คิดเป็น 64.45%และ 35.55% ของมูลค่าซื้อขาย DW ที่อ้างอิงกับ SET50 ทั้งระบบ ตามลำดับ
อันดับ 2 คือ “DW อ้างอิง หุ้น DELTA” มีสัดส่วนการซื้อขายอยู่ที่ 5.50% ของมูลค่าซื้อขาย DW ทั้งระบบโดยมีสัดส่วนการลงทุนใน DW ประเภท Call เป็น 80.88% ของมูลค่าซื้อขาย DW ที่อ้างอิงกับหุ้น DELTA ทั้งระบบ เนื่องจากราคาหุ้น DELTA มีการปรับตัวสูงขึ้นอย่างต่อเนื่อง ตั้งแต่ช่วงต้นเดือนเม.ย.เป็นโอกาสให้นักลงทุนเข้าเก็งกำไรใน DW และ อันดับ 3 คือ “DW ที่อ้างอิง หุ้น KTC”มีสัดส่วนการซื้อขายอยู่ที่ 3.33% ของมูลค่าซื้อขาย DW ทั้งระบบ
โดยนักลงทุนให้ความสนใจลงทุนใน DW ประเภท Call เป็นสัดส่วน 72.33% ของมูลค่าซื้อขาย DW ที่อ้างอิงกับ KTC       ทั้งระบบ เนื่องจากราคาหุ้น KTC มีการปรับตัวสูงขึ้น ตั้งแต่ช่วงกลางเดือนพ.ค.ที่ผ่านมา
“ปัจจุบันนักลงทุนไทยให้ความสนใจลงทุนใน DW มากขึ้น ดังนั้นการติดอาวุธด้านการลงทุนที่ถูกต้องให้กับ นักลงทุนพร้อมกับการสร้างความหลากหลายในฟีเจอร์ DW จึงเป็นเรื่องที่สำคัญมาก ทำให้ในช่วงที่ผ่านมาเราเดินหน้าจัดกิจกรรมอบรมให้ความรู้กับลูกค้าหลักทรัพย์บัวหลวง ผ่านห้องเรียนออนไลน์เป็นประจำทุกเดือน เพื่อให้แนวคิดที่สามารถนำไปปรับใช้ได้จริง และให้รู้เท่าทัน พร้อมเติบโตไปพร้อมกับอุตสาหกรรมอย่างยั่งยืน”นายบรรณรงค์ กล่าว